KISKŐRÖS VÁROS POLGÁRMESTERE
ELŐTERJESZTÉS
 (a Képviselő-testület 2026. március 18-i ülésére)

TÁRGY: BESZERZÉSI ELJÁRÁS MEGINDÍTÁSA FOLYÓSZÁMLAHITEL-KERET BIZTOSÍTÁSA ÉS SZÁMLAVEZETŐ PÉNZINTÉZET KIVÁLASZTÁSA TÁRGYÁBAN

Kiskőrös Város Önkormányzata (a továbbiakban: Önkormányzat) számlavezető pénzintézete a 61/2023. (V. 24.) sz. Képviselő határozat alapján a K & H Bank Zrt. 2023. július 1. napjától.
Jelenleg 250 000 000 Ft folyószámlahitel-kerettel rendelkezik az Önkormányzat ugyanezen Képviselő-testületi határozatnak megfelelően, amely keret a bankszámla-szerződéssel egyidejűleg 2026. június 30-án lejár. A szerződés időtartamának meghosszabbítására az Önkormányzat Beszerzési szabályzata alapján nincs lehetőség.  
A bankszámla szerződés lejárat érinti az Önkormányzatot és hivatalát, az intézményeket és a nemzetiségi önkormányzatokat is.

Magyarország gazdasági stabilitásáról szóló 2011. évi CXCIV. törvény (a továbbiakban: Stabilitási tv.) 10. § (1) kimondja: „Az önkormányzat érvényesen kizárólag a Kormány előzetes hozzájárulásával vállalhat a Polgári Törvénykönyv szerinti kezességet és garanciát, valamint köthet adósságot keletkeztető ügyletet.” 

A Stabilitási tv. 10 § (3) határozza meg a kivételeket:
„10. § (3) ) Nincs szükség a Kormány hozzájárulására az önkormányzat
a) jogszabályon alapuló, kötelező kezesség-, illetve garanciavállalásához,
b) naptári éven belül lejáró adósságot keletkeztető ügyletéhez,
c) olyan adósságot keletkeztető ügylete megkötéséhez, amely
ca) a központi költségvetésből nyújtott európai uniós vagy más nemzetközi szervezettől az önkormányzat által elnyert támogatás előfinanszírozásának biztosítására szolgál,
cb) az adósságrendezési eljárás során a hitelezői egyezség megkötéséhez igénybe vett reorganizációs hitelre vonatkozik,
cc) fejlesztési célt szolgál, és nem haladja meg a fővárosi önkormányzat és megyei jogú város önkormányzata esetében a 100 millió forintot, országos nemzetiségi önkormányzat esetében a 20 millió forintot, egyéb önkormányzat esetében az adott évi saját bevételeinek 20%-át, de legfeljebb a 10 millió forintot, valamint
d) olyan kezesség- és garanciavállalásához, amely a b) és a c) pont szerinti, önkormányzat által megkötött, valamint az önkormányzati többségi tulajdonban álló gazdasági társaság által a naptári éven belül keletkeztetett és lejáró futamidejű adósságot keletkeztető ügylethez kapcsolódik.”

A fentiek értelmében a naptári éven belül lejáró adósságot keletkeztető ügylet a Kormány előzetes hozzájárulásához nem kötött. 

A közbeszerzésekről szóló 2015. évi CXLIII. törvény (a továbbiakban: Kbt.) 9. § (8) bekezdésének f) pontja értelmében a Kbt. rendelkezéseit nem kell alkalmazni a hitelintézetekről és a pénzügyi vállalkozásokról szóló törvény szerinti hitel- és kölcsönszerződések beszerzésére vonatkozóan. 
Az államháztartásról szóló 2011. évi CXCV. törvény 84. § (1) és (3) bekezdései értelmében:
„(1) A települési önkormányzat, a nemzetiségi önkormányzat és a társulás – a 84.§ (1a) bekezdésére figyelemmel - fizetési számláját választása alapján egy belföldi hitelintézet vagy a kincstár vezeti.
 (3) A vármegyei önkormányzat önkormányzati hivatala és a térségi fejlesztési tanács költségvetési szervként működő munkaszervezete kivételével az államháztartás önkormányzati alrendszerébe tartozó költségvetési szerv fizetési számláját az irányító szerv által az (1) bekezdés szerint választott számlavezető vezeti.”

A Kbt. 111. § l) pontja értelmében e törvényt nem kell alkalmazni az uniós értékhatárt el nem érő a hitelintézetekről és a pénzügyi vállalkozásokról szóló törvény szerinti pénzforgalmi szolgáltatás igénybevételére. A pályázati eljárás lefolytatásához nem szükséges közbeszerzési eljárás lefolytatása.

A folyószámlahitel-keret egy biztonsági tartalék. Az elmúlt években az Önkormányzat nem használta, de tekintettel arra a tényre, hogy a bevételek és kiadások felmerülési időpontja nem azonos, az Önkormányzatnak átmeneti finanszírozási gondjai lehetnek. Ez a hitelforma nagy biztonságot adhat a likviditás megőrzése érdekében és jelenleg többlet terhet nem jelent - várhatóan a jövőben is így lesz. Célszerű a jelenlegi összegre újból megindítani a beszerzési eljárást a bankszámlavezetéssel egyidejűleg, mivel ez a hitelforma csak a fizetési számlával együtt tud működni.
A beszerzési ajánlatokat 4 évre célszerű megkérni azzal, hogy az Önkormányzat részére az igényelt hitelkeret minden tárgyév december 31-én lejár, majd a követő év első munkanapjától álljon ismét az Önkormányzat rendelkezésére, továbbá azzal a feltétellel, hogy amennyiben az önkormányzatoknak törvény szerint Kincstári számlavezetési kötelezettség kerül előírásra, a törvény szerinti határnapig.

Kapcsolódó intézkedésként a lejárat idejére a visszafizetésre is kötelezettséget kell vállalni a város költségvetésének terhére.

A Magyarország helyi önkormányzatairól szóló 2011. évi CLXXXIX. törvény 42. § 4. pontjának értelmében a gazdasági program, a hitelfelvétel, a kötvénykibocsátás, a kölcsönfelvétel, vagy más adósságot keletkeztető kötelezettségvállalás, alapítványi forrás átvétele és átadása a képviselő-testület hatásköréből nem ruházható át.

A fentiek alapján javaslom, hogy a Képviselő-testület határozat-tervezetben foglaltak szerint döntsön.

Kiskőrös, 2026. március 10.
 Domonyi László s.k.
                                                                                                                       polgármester

HATÁROZAT 

Kiskőrös Város Önkormányzatának Képviselő-testülete

1. egyetért azzal, hogy Kiskőrös Város Önkormányzata beszerzési eljárást indítson pénzforgalmi számla vezetése és 250 000 000,- HUF - azaz Kettőszázötvenmillió forint- folyószámlahitel-keret összeg biztosítása tárgyában, meghatározott 4 éves időtartamra 2026.07.01 – 2030. 06.30. napjáig, azzal a feltétellel, hogy amennyiben az önkormányzatnak jogszabály által kijelölt szervnél számlavezetési kötelezettsége keletkezik, a kötelezettség teljesítésére előírt határnapig. 

2.  felhatalmazza a Polgármestert az 1. pontban meghatározott feltételek szerinti beszerzési eljárás lefolytatására és a szükséges jognyilatkozatok megtételére.

      3.	felkéri Polgármestert, hogy a beérkezett ajánlatokat haladéktalanul, de legkésőbb az ajánlatok beérkezését követő Képviselő-testületi ülésre terjessze a Képviselő-testület elé döntéshozatal céljából.

Felelős: 	polgármester
Határidő: 	azonnal

